SKRIFTLIG FORESPØRGSEL E-1619/00

af Jan Mulder (ELDR) til Kommissionen

(29. maj 2000)

Om: Penge til nedsættelse af nitratindholdet

Budgetmyndigheden har i budgettet 2000 under budgetkonto B1-4050 (miljøvenligt landbrug) afsat et beløb på 220 mio. euro til finansiering af fremme af foranstaltninger til nedsættelse af et nitratindhold, der ligger under den lovbestemte norm.

Hidtil er der endnu ikke afsat eller udbetalt beløb til dette formål.

1. Kan Kommissionen oplyse, hvorfor man indtil nu ikke har efterkommet budgetmyndighedens udtrykkelige ønske?

2. Er Kommissionen af den opfattelse, at budgetmyndighedens udtrykkelige ønske om ved hjælp af disse lån at indvirke på den aktuelle udvikling i medlemsstaterne, kan ignoreres?

3. Hvilke forslag kan Kommissionen fremsætte for både at gøre det muligt at fastlægge og udbetale disse penge til dette formål? Hvornår kan disse forslag forventes?

Svar afgivet på Kommissionens vegne af Franz Fischler

(13. juli 2000)

Som anført af det ærede medlem er budgetkonto B1-4050 beregnet til at medfinansiere foranstaltninger, som medlemsstaterne og regionerne iværksætter for at tilskynde landmændene til at anvende miljøvenlige produktionsmetoder for at beskytte miljøet og bevare naturen, på betingelserne i artikel 22 til 24 i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1) og i artikel 12 til 20 i Kommissionens forordning (EF) nr. 1750/1999 af 23. juli 1999 om gennemførelsesbestemmelser til forordning (EF) nr. 1257/1999(2). Disse foranstaltninger for miljøvenligt landbrug er de eneste, som medlemsstaterne har pligt til at anføre i deres programmer for udvikling af landdistrikterne. Det skal også erindres om, at ifølge nærhedsprincippet i grundforordningerne integreres aktionen for at hjælpe til at bringe nitratindholdet ned under den lovhjemlede norm ikke nødvendigvis i de planer for udvikling af landdistrikterne, som medlemsstaterne indgiver. Aktionen kan kun gennemføres, hvis denne forhåndsbetingelse er opfyldt.

1. Kommissionen gennemgår for tiden de programmer for udvikling af landdistrikterne for perioden 2000-2006, som medlemsstaterne har indgivet til godkendelse. Når programmerne er godkendt, vil bevillingerne i kapitel B1-40 blive anvendt til at medfinansiere udgifterne til forskellige foranstaltninger til udvikling af landdistrikterne. Da intet program hidtil er blevet godkendt, er disse bevillinger endnu ikke blevet anvendt.

2. Gennemgangen af medlemsstaternes programmer er i de fleste tilfælde langt fremskredet. Ca. 70 programmer vedrører denne type foranstaltning. Det skal bemærkes, at medlemsstaterne uden at afvente Kommissionens godkendelse af programmet kan lancere alle operationer, der fører til indgåelse af kontrakter med landmændene om miljøvenligt landbrug. De kan endog begynde at udbetale støtten til disse kontrakter fra Kommissionens modtagelse af programmet, men disse udgifter bliver først

refusionsberettiget over EF-budgettet efter programmernes godkendelse. Det følger heraf, at nogle udgifter sandsynligvis allerede er afholdt, men de kan endnu ikke figurere i Kommissionens regnskab.

3. Kommissionen mener, at den nuværende lovgivningsramme vil gøre det muligt hurtigt at godkende programmerne for udvikling af landdistrikterne og dermed udnytte bevillingerne på budgettet, uden at nye forslag er nødvendige.

(1) EFT L 160 af 26.6.1999.

(2) EFT L 214 af 13.8.1999.